title: 2014 m. gruodžio 15 d. Tarybos sprendimas 2014/913/BUSP dėl paramos Hagos elgesio kodeksui ir balistinių raketų neplatinimui įgyvendinant ES kovos su masinio naikinimo ginklų platinimu strategiją

text:
17.12.2014

               LT

               Europos Sąjungos oficialusis leidinys

               L 360/44

         TARYBOS SPRENDIMAS 2014/913/BUSP
   2014 m. gruodžio 15 d.
   dėl paramos Hagos elgesio kodeksui ir balistinių raketų neplatinimui įgyvendinant ES kovos su masinio naikinimo ginklų platinimu strategiją
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 26 straipsnio 2 dalį,
   kadangi:

               (1)

               2003 m. gruodžio 12 d. Europos Vadovų Taryba priėmė ES kovos su masinio naikinimo ginklų platinimu strategiją (toliau – Strategija), kurios III skyriuje numatytas kovos su tokiu platinimu priemonių, kurių reikia imtis Sąjungoje ir trečiosiose šalyse, sąrašas;

               (2)

               ES aktyviai įgyvendina Strategiją ir vykdo jos II ir III skyriuose išvardytas priemones, pavyzdžiui, teikia finansinius išteklius konkretiems projektams, kuriais stiprinama daugiašalė ginklų neplatinimo sistema ir daugiašalės pasitikėjimo stiprinimo priemonės, remti. Hagos kovos su balistinių raketų platinimu elgesio kodeksas (toliau – Kodeksas) ir Raketų technologijų kontrolės režimas (toliau – MTCR) yra sudėtinės tos daugiašalės ginklų neplatinimo sistemos dalys. Kodeksu ir MTCR siekiama užkirsti kelią balistinių raketų sistemų, galinčių siųsti į taikinį masinio naikinimo ginklus (toliau – MNG), bei susijusių technologijų platinimui ir jį sustabdyti;

               (3)

               2003 m. lapkričio 17 d. Taryba priėmė Bendrąją poziciją 2003/805/BUSP (1). Toje bendrojoje pozicijoje raginama, inter alia, skatinti, kad kuo daugiau šalių prisijungtų prie Kodekso, visų pirma, kad tai padarytų šalys, turinčios balistinių raketų pajėgumų, taip pat toliau plėtoti ir įgyvendinti Kodeksą, ypač jame numatytas pasitikėjimo stiprinimo priemones, ir skatinti glaudesnes Kodekso sąsajas su JT daugiašale ginklų neplatinimo sistema;

               (4)

               2008 m. gruodžio 8 d. Taryba priėmė išvadas ir dokumentą „Naujos Europos Sąjungos veiksmų kryptys kovojant su masinio naikinimo ginklų ir jų siuntimo į taikinį sistemų platinimu“. Dokumente, inter alia, teigiama, kad MNG ir jų siuntimo į taikinį sistemų platinimas tebėra viena iš didžiausių problemų saugumo srityje ir kad neplatinimo politika yra labai svarbi bendros užsienio ir saugumo politikos dalis. Atsižvelgdama į padarytą pažangą ir į tai, kad toliau dedamos pastangos įgyvendinant šias „naujas veiksmų kryptis“, 2010 m. gruodžio mėn. Taryba susitarė jų įgyvendinimo laikotarpį pratęsti iki 2012 m. pabaigos;

               (5)

               2008 m. gruodžio 18 d. Taryba priėmė Sprendimą 2008/974/BUSP (2) dėl paramos Kodekso įgyvendinimui, atsižvelgiant į Strategijos įgyvendinimą;

               (6)

               2012 m. liepos 23 d. Taryba priėmė Sprendimą 2012/423/BUSP (3). Tuo sprendimu suteikta galimybė sėkmingai skatinti visuotinį Kodekso taikymą ir jo principų laikymąsi. Sąjungos prioritetas – tęsti prie Kodekso prisijungusių ir prie jo neprisijungusių valstybių dialogą, siekiant toliau skatinti visuotinį Kodekso taikymą ir jo geresnį įgyvendinimą bei stiprinimą. Šiuo sprendimu turėtų būti prisidėta prie šio proceso;

               (7)

               apskritai vis didesnį tarptautinės bendruomenės susirūpinimą kelia toliau vykdomas balistinių raketų, galinčių siųsti į taikinį MNG, platinimas, visų pirma raketų programos, vykdomos Artimuosiuose Rytuose, Šiaurės Rytų Azijoje ir Pietryčių Azijoje, įskaitant Iraną, Siriją ir Korėjos Liaudies Demokratinę Respubliką (toliau – KLDR);

               (8)

               JT Saugumo Taryba (toliau – JT ST) rezoliucijoje 1540 (2004) pabrėžė, o JT ST rezoliucijoje 1977 (2011) priminė, kad branduolinių, cheminių bei biologinių ginklų ir jų siuntimo į taikinį priemonių platinimas kelia grėsmę tarptautinei taikai ir saugumui, ir įpareigojo valstybes, inter alia, jokiomis priemonėmis nepadėti nevalstybiniams subjektams kurti, įsigyti, gaminti, turėti, gabenti, perduoti ar naudoti branduolinių, cheminių ar biologinių ginklų ir jų siuntimo į taikinį priemonių. Tai, kad branduoliniai, cheminiai bei biologiniai ginklai ir jų siuntimo į taikinį priemonės kelia grėsmę tarptautinei taikai ir saugumui, buvo dar kartą patvirtinta JT ST rezoliucijoje 1887 (2009) dėl branduolinio ginklo neplatinimo ir branduolinio nusiginklavimo. Be to, JT ST rezoliucijose 1929 (2010) ir 1718 (2006), grindžiamose, inter alia, JT ST rezoliucijomis 1540 (2004), 1977 (2011) ir 1887 (2009), JT Saugumo Taryba nusprendė, kad Iranas ir KLDR neturėtų vykdyti jokios veiklos, susijusios su balistinėmis raketomis, galinčiomis siųsti į taikinį branduolinius ginklus, įskaitant raketų paleidimą naudojant balistinių raketų technologijas, ir kad valstybės turėtų imtis visų reikiamų priemonių, kad būtų užkirstas kelias su tokia veikla susijusių technologijų perdavimui ar susijusios techninės pagalbos teikimui Iranui ir KLDR;

               (9)

               apskritai šiuo sprendimu turėtų būti remiama įvairių rūšių veikla, kuria siekiama kovoti su balistinių raketų platinimu,

         PRIĖMĖ ŠĮ SPRENDIMĄ:
   1 straipsnis
   1.   Siekdama užtikrinti nuolatinį ir praktinį tam tikrų Strategijos dalių įgyvendinimą, kaip nurodyta priede, Sąjunga:

               a)

               remia paramos Kodekso ir MTCR įgyvendinimui veiklą, visų pirma siekiant:

                           i)

                           skatinti visuotinį taikymą, visų pirma raginti, kad prie Kodekso prisijungtų visos valstybės, turinčios balistinių raketų pajėgumų;

                           ii)

                           remti Kodekso įgyvendinimą ir didinti informuotumą apie jį;

                           iii)

                           skatinti laikytis MTCR gairių ir jo priedo;

               b)

               apskritai remia įvairių rūšių veiklą kovojant su balistinių raketų platinimu, kuria visų pirma siekiama didinti informuotumą apie šią grėsmę, aktyviau dėti pastangas didinti daugiašalių priemonių veiksmingumą, didinti paramą iniciatyvoms, skirtoms šiems konkretiems uždaviniams spręsti, ir padėti suinteresuotoms šalims nacionaliniu mastu stiprinti savo atitinkamus eksporto kontrolės režimus.

         2.   Atsižvelgiant į tai, Sąjungos remtini projektai apima šią konkrečią veiklą:

               a)

               paramos Kodekso įgyvendinimui veiklą:

                           i)

                           parengti ir paskelbti „sutikimo rinkinį“, skirtą prie Kodekso neprisijungusių valstybių informavimo veiklai, kuriame taip pat būtų primintos prie Kodekso prisijungusių valstybių pareigos;

                           ii)

                           prie Kodekso prisijungusių valstybių metinio susitikimo Vienoje metu organizuoti susijusius informavimo renginius;

                           iii)

                           JT Generalinės Asamblėjos Pirmojo komiteto posėdžių metu organizuoti susijusius informavimo renginius, kuriais būtų remiamas Kodekso įgyvendinimas;

                           iv)

                           surengti ne daugiau kaip tris regioninius informavimo seminarus, grindžiamus ES prioritetais (galbūt skirtus Azijai, Persijos įlankos šalims ir Lotynų Amerikai);

                           v)

                           raginti prie Kodekso prisijungusių ir prie jo neprisijungusių valstybių atstovus iš besivystančių šalių dalyvauti Kodekso metiniuose susitikimuose ir informavimo seminaruose;

                           vi)

                           rengti neseniai prie Kodekso prisijungusioms valstybėms skirtus informuotumo didinimo seminarus, be kita ko, Kodekso metinio susitikimo Vienoje metu, siekiant padėti joms vykdyti savo pareigas;

                           vii)

                           remti Kodekso propagavimo pastangų derinimą su JT 1540 komiteto veikla, be kita ko, finansuojant Kodekso ekspertų dalyvavimą 1540 komiteto narių apsilankymuose konkrečiose šalyse;

                           viii)

                           remti Kodekso saugų internetinį informacijos ir ryšių mechanizmą (toliau – e-ICC), be kita ko, stiprinant šios interneto svetainės techninius pajėgumus;

               b)

               bendrą paramos balistinių raketų neplatinimui veiklą:

                           i)

                           daugiašalių forumų metu surengti ne daugiau kaip keturis seminarus, skirtus informuotumui apie balistinių raketų platinimą didinti, galbūt susietus su a punkte nurodytais informavimo apie Kodeksą renginiais, pavyzdžiui, surengti seminarą JT Generalinės Asamblėjos sesijos arba Sutarties dėl branduolinio ginklo neplatinimo parengiamųjų komitetų posėdžių metu;

                           ii)

                           surengti ne daugiau kaip tris regioninius seminarus, skirtus informuotumui apie balistinių raketų platinimą didinti, ir skatinti diskusijas dėl perspektyvų siekiant regionų lygmeniu geriau spręsti uždavinius, susijusius su balistinių raketų platinimo keliama grėsme, galbūt susietus su kita ES informavimo apie Kodeksą veikla; bendradarbiaujant su atitinkamomis valstybėmis, seminarai galėtų būti surengti Azijoje, Persijos įlankos regione ir Lotynų Amerikoje;

                           iii)

                           parengti keturis apmąstymams skirtus dokumentus dėl galimų tolesnių daugiašalių veiksmų siekiant užkirsti kelią raketų platinimo keliamai grėsmei ir skatinti nusiginklavimo pastangas balistinių raketų srityje, kuriuose visų pirma daugiausia dėmesio būtų skirta galimoms pasitikėjimo stiprinimo priemonėms ir būtų nagrinėjama galimybė pirmiausia imtis veiksmų tam tikruose regionuose, pavyzdžiui, regionuose, kurie yra itin svarbūs Sąjungai ir (arba) kuriuose artimiausiu metu galima tikėtis pažangos;

                           iv)

                           siekiant ankstyvajame etape užkirsti kelią dvejopo naudojimo technologijų ir žinių perdavimui, surengti ne daugiau kaip tris informuotumo didinimo seminarus, skirtus ekspertams, ypač ekspertams iš mokslo ir (arba) kosmoso srities bendruomenių ir iš pramonės sektoriaus;

                           v)

                           skatinti sudaryti galimybę akademinės bendruomenės nariams iš besivystančių šalių, dirbantiems raketų neplatinimo srityje, dalyvauti ES kompetencijos centrų projektuose;

                           vi)

                           koordinuojant veiklą su ES kompetencijos centrais, rengti tikslines ekspertų misijas į trečiąsias šalis, kad būtų keičiamasi informacija ir dalijamasi įgyta patirtimi su raketų technologijomis bei dvejopo naudojimo prekėmis susijusios eksporto kontrolės srityje ir kad šioms šalims būtų padedama plėtoti jų nacionalinius pajėgumus;

                           vii)

                           remti ekspertų mokymą balistinių raketų neplatinimo srityje juos kviečiant dalyvauti ES programose, pavyzdžiui, Europos saugumo ir gynybos koledžo programoje arba Sąjungos valstybių narių (toliau – valstybės narės) programose.

         Išsamus projektų aprašymas pateikiamas priede.
   2 straipsnis
   1.   Sąjungos vyriausiasis įgaliotinis užsienio reikalams ir saugumo politikai (toliau – vyriausiasis įgaliotinis) yra atsakingas už šio sprendimo įgyvendinimą.
   2.   1 straipsnio 2 dalyje nurodytų projektų techninį įgyvendinimą vykdo „Fondation pour la recherche stratégique“ (toliau – FRS); jis vykdo šią užduotį prižiūrint vyriausiajam įgaliotiniui. Šiuo tikslu vyriausiasis įgaliotinis sudaro būtinus susitarimus su FRS.
   3 straipsnis
   1.   1 straipsnio 2 dalyje nurodytiems projektams įgyvendinti skiriama orientacinė finansavimo suma yra 990 000 EUR.
   2.   Iš 1 dalyje nustatytos sumos finansuojamos išlaidos tvarkomos laikantis Sąjungos bendrajam biudžetui taikomų procedūrų ir taisyklių.
   3.   Komisija prižiūri, kad 1 dalyje nurodytos išlaidos būtų tinkamai valdomos. Šiuo tikslu ji sudaro finansavimo susitarimą su FRS. Susitarime nustatoma, kad FRS turi užtikrinti ES įnašo matomumą, proporcingą jo dydžiui.
   4.   Įsigaliojus šiam sprendimui, Komisija siekia kuo greičiau sudaryti 3 dalyje nurodytą finansavimo susitarimą. Ji praneša Tarybai apie visus sunkumus to proceso metu ir finansavimo susitarimo sudarymo datą.
   4 straipsnis
   1.   Vyriausiasis įgaliotinis pateikia Tarybai šio sprendimo įgyvendinimo ataskaitą, grindžiamą reguliariai rengiamomis FRS ataskaitomis. Taryba tų ataskaitų pagrindu atlieka įvertinimą.
   2.   Komisija teikia informaciją dėl 1 straipsnio 2 dalyje nurodytų projektų finansinių aspektų.
   5 straipsnis
   1.   Šis sprendimas įsigalioja jo priėmimo dieną.
   2.   Šis sprendimas nustoja galioti po 30 mėnesių nuo finansavimo susitarimo, nurodyto 3 straipsnio 3 dalyje, sudarymo dienos. Tačiau jis nustoja galioti po šešių mėnesių nuo jo įsigaliojimo dienos, jei iki to laiko nesudaromas joks finansavimo susitarimas.

      Priimta Briuselyje 2014 m. gruodžio 15 d.

            Tarybos vardu

            Pirmininkė

         F. MOGHERINI

      (1)  2003 m. lapkričio 17 d. Tarybos bendroji pozicija 2003/805/BUSP dėl daugiašalių susitarimų masinio naikinimo ginklų ir pristatymo priemonių neplatinimo srityje universalaus taikymo ir sustiprinimo (OL L 302, 2003 11 20, p. 34).

      (2)  2008 m. gruodžio 18 d. Tarybos sprendimas 2008/974/BUSP dėl paramos Hagos kovos su balistinių raketų platinimu elgesio kodekso įgyvendinimui, atsižvelgiant į ES kovos su masinio naikinimo ginklų platinimu strategiją (OL L 345, 2008 12 23, p. 91).

      (3)  2012 m. liepos 23 d. Tarybos sprendimas 2012/423/BUSP dėl paramos balistinių raketų neplatinimui įgyvendinant ES kovos su masinio naikinimo ginklų platinimu strategiją ir Tarybos bendrąją poziciją 2003/805/BUSP (OL L 196, 2012 7 24, p. 74).

      PRIEDAS
      1.   TIKSLAI
      Sąjunga aktyviai propaguoja raketų neplatinimą. Jos pastangos šioje srityje apima Strategiją ir Bendrąją poziciją 2003/805/BUSP. Be to, Taryba patvirtino „Naujas Europos Sąjungos veiksmų kryptis kovojant su masinio naikinimo ginklų ir jų siuntimo į taikinį sistemų platinimu“ ir ES parėmė JT ST rezoliuciją 1540 (2004), apie kurią nuo tada primenama JT ST rezoliucijoje 1977 (2010).
      Sąjunga mano, kad MTCR yra svarbus daugiašalis dokumentas, kuriuo siekiama sustabdyti balistinių raketų sistemų ir susijusių technologijų bei praktinės patirties platinimą nustatant ir įgyvendinant padidintos rizikos medžiagų eksporto kontrolės taisykles. 19 valstybių narių yra MTCR narės ir visos valstybės narės laikosi MTCR eksporto kontrolės sąrašo įgyvendindamos Tarybos reglamentą (EB) Nr. 428/2009 (1).
      Be to, Sąjunga nuo pat pradžių tvirtai rėmė Kodeksą ir reguliariai reiškė susirūpinimą dėl balistinių raketų platinimo. Sąjunga mano, kad Kodeksas yra viena iš pagrindinių skaidrumo ir pasitikėjimo stiprinimo priemonių. Visos valstybės narės yra prisijungusios prie Kodekso ir sąžiningai jį įgyvendina.
      Anksčiau Sąjunga dėjo pastangas siekdama panaikinti likusias Kodekso įgyvendinimo bei jo visuotinio taikymo spragas organizuodama praktinius seminarus, ekspertų susitikimus ir regioninius informuotumo didinimo seminarus. Ši veikla, kuri organizuojama pagal Sprendimą 2008/974/BUSP ir kurią įgyvendina FRS, pasirodė esanti veiksminga ir aktuali.
      Paskatinta tų renginių rezultatų, Sąjunga toliau įgyvendino savo iniciatyvą ir rėmė šiuos tris Kodekso aspektus:

                  a)

                  visuotinį Kodekso taikymą;

                  b)

                  Kodekso įgyvendinimą;

                  c)

                  Kodekso stiprinimą ir geresnį funkcionavimą.

            Šie veiksmai buvo vykdomi pagal Sprendimą 2012/423/BUSP, ir tai sudarė galimybę parengti kelias iniciatyvas, skirtas Kodeksui remti, be kita ko:

                  a)

                  sukurti specialią saugią interneto svetainę;

                  b)

                  Vienoje, Ženevoje ir Niujorke organizuoti kelis susijusius renginius, kuriais siekiama propaguoti Kodeksą prie jo neprisijungusiose valstybėse;

                  c)

                  Paryžiuje surengti informuotumo didinimo praktinį seminarą, skirtą Afrikos ir Artimųjų Rytų šalims;

                  d)

                  Singapūre, Abu Dabyje ir Limoje surengti regioninius seminarus;

                  e)

                  parengti apmąstymams skirtus dokumentus.

            Sprendimu 2012/423/BUSP prisidėta prie informuotumo apie Kodeksą didinimo ir jo propagavimo trečiosiose šalyse. Pagal tą sprendimą Sąjunga padėjo Japonijai, Kosta Rikai, Peru, Prancūzijai, Rumunijai ir Vengrijai joms vykdant Kodekso pirmininkaujančių valstybių veiklą. Padidinus Kodekso žinomumą buvo sudarytos palankesnės sąlygos prie Kodekso prisijungti naujoms narėms.
      Atsižvelgiant į pasiektus rezultatus ir į toliau vykdomą balistinių raketų, galinčių siųsti į taikinį MNG, platinimą, kuris kelia vis didesnį tarptautinės bendruomenės susirūpinimą, visų pirma dėl raketų programų, vykdomų Artimuosiuose Rytuose, Šiaurės Rytų Azijoje ir Pietryčių Azijoje, įskaitant Iraną ir KLDR, bus vykdomi šie veiksmai:

                  a)

                  1 projektas. Informavimas ir ryšiai;

                  b)

                  2 projektas. Balistinių raketų neplatinimo veiklos stiprinimas;

                  c)

                  3 projektas. Visuotinis Kodekso taikymas. Informavimo veikla.

            Šiuo sprendimu ne tik skatinama laikytis Kodekso ir MTCR, bet ir suteikiama galimybė stiprinti tarptautinius debatus raketų platinimo klausimu ir į šią veiklą įtraukti naujus regionus bei naujas bendruomenes.
      2.   PROJEKTO APRAŠYMAS
      2.1.   1 projektas. Informavimas ir ryšiai
      2.1.1.   Projekto tikslas
      Kodeksas yra svarbus dokumentas, kuriuo siekiama sustabdyti balistinių raketų ir susijusių technologijų platinimą taikant pasitikėjimo stiprinimo ir skaidrumo priemones. Tačiau dar reikia daug nuveikti remiant jo įgyvendinimą, visų pirma siekiant:

                  a)

                  skatinti visuotinį Kodekso taikymą, visų pirma raginti, kad prie Kodekso prisijungtų visos valstybės, turinčios balistinių raketų ir kosmoso srities pajėgumų;

                  b)

                  remti visų Kodekso aspektų įgyvendinimą;

                  c)

                  didinti informuotumą apie Kodeksą.

            2.1.2.   Projekto aprašymas
      Projekte numatoma trijų rūšių veikla:

                  a)

                  parengti, sukurti, išspausdinti ir išplatinti ne daugiau kaip 1 500 lankstinukų, kuriuose apibūdinama Sąjungos teikiama parama Kodekso įgyvendinimui. Lankstinuke taip pat bus pateikta:

                              i)

                              Kodekso aprašymas;

                              ii)

                              Kodekso tikslai;

                              iii)

                              metinių deklaracijų, pranešimų apie numatomą paleidimą ir savanoriškų stebėjimo apsilankymų aprašymas;

                              iv)

                              Europos strategija Kodekso ir MNG siuntimo į taikinį priemonių platinimo atžvilgiu;

                              v)

                              atliktini demaršai siekiant prisijungti prie Kodekso;

                              vi)

                              kontaktiniai duomenys, skirti prie Kodekso neprisijungusioms valstybėms;

                  b)

                  parengti, sukurti, išspausdinti ir išplatinti ne daugiau kaip 1 000 „sutikimo rinkinių“ (atspausdintas brošiūras ir USB atmintuką), kurie yra skirti prie Kodekso neprisijungusių valstybių informavimo veiklai ir kuriuose taip pat būtų primintos prie Kodekso prisijungusių valstybių pareigos. Šis rinkinys taip pat bus pateiktas internete ir į jį bus įtraukta visa reikiama informacija apie Kodeksą ir atitinkamus kontaktinius centrus. Į „sutikimo rinkinį“ bus įtrauktas ir a punkte aprašytas lankstinukas;

                  c)

                  remti ir atnaujinti Kodekso saugų internetinį informacijos ir ryšių mechanizmą (elektroninis tiesioginis centrinis kontaktinis punktas – e-ICC), be kita ko, stiprinant šios interneto svetainės techninius pajėgumus glaudžiai bendradarbiaujant su Austrijos federacinė užsienio reikalų ministerija.

            2.1.3.   Numatomi projekto/rodiklių rezultatai

                  a)

                  įvairiuose renginiuose plačiai išplatinus „sutikimo rinkinį“, užtikrinamas didesnis partnerių informuotumas apie Kodekso pridėtinę vertę ir Sąjungos vaidmenį;

                  b)

                  saugesne Kodekso interneto svetaine sudaromos geresnės sąlygos partneriams keistis atitinkama informacija;

                  c)

                  „sutikimo rinkiniu“ naudosis Kodekso pirmininkaujanti valstybė, Austrija, kuri veikia kaip sekretoriatas (Tiesioginis centrinis kontaktinis punktas (ICC)), Sąjunga ir kiti partneriai, kai to reikės jiems vykdant informavimo veiklą.

            2.1.4.   Projekto naudos gavėjai
      Projekto naudos gavėjai yra tiek prie Kodekso prisijungusios, tiek prie jo neprisijungusios valstybės.
      2.2.   2 projektas. Balistinių raketų neplatinimo veiklos stiprinimas
      2.2.1.   Projekto tikslas
      Vis didesnį tarptautinės bendruomenės susirūpinimą kelia toliau vykdomas balistinių raketų, galinčių siųsti į taikinį MNG, platinimas ir naudojimas, visų pirma raketų programos, vykdomos Artimuosiuose Rytuose, Šiaurės Rytų Azijoje ir Pietryčių Azijoje, įskaitant Iraną ir KLDR.
      Apskritai šiuo projektu bus remiama įvairių rūšių veikla kovojant su balistinių raketų platinimu, kuria visų pirma siekiama didinti informuotumą apie šią grėsmę, aktyviau dėti pastangas didinti daugiašalių priemonių veiksmingumą, didinti paramą iniciatyvoms, skirtoms tiems konkretiems uždaviniams spręsti, ir padėti suinteresuotoms valstybėms nacionaliniu mastu stiprinti savo atitinkamus eksporto kontrolės režimus.
      2.2.2.   Projekto aprašymas
      Dviejų apmąstymams skirtų dokumentų paskelbimas per metus (iš viso keturių projekto metu). Galimos jų temos galėtų būti:

                  a)

                  esamų zonų be MNG kaip pavyzdžio ir galimo pagrindo siekiant įgyvendinti tolesnes balistinių raketų uždraudimo iniciatyvas naudojimas;

                  b)

                  tolesni daugiašaliai veiksmai siekiant užkirsti kelią raketų platinimo keliamai grėsmei ir skatinti nusiginklavimo pastangas balistinių raketų srityje, daugiausia dėmesio skiriant galimoms pasitikėjimo stiprinimo priemonėms;

                  c)

                  eksporto ir tranzito kontrolės mechanizmai;

                  d)

                  nematerialiojo technologijų perdavimo funkcija balistinių raketų srityje.

            2.2.3.   Numatomi projekto/rodiklių rezultatai

                  a)

                  Skatinant daugiašales raketų platinimo sustabdymo pastangas, įskaitant Kodeksą ir MTCR, didinama ES įtaka raketų neplatinimo srityje;

                  b)

                  skatinant debatus naujų iniciatyvų tema, stiprinamas Kodeksas bei MTCR ir atveriamas kelias tolesnėms iniciatyvoms;

                  c)

                  skatinamas raketų neplatinimas;

                  d)

                  bus paskelbti bent 4 apmąstymams skirti dokumentai;

                  e)

                  didinant informuotumą apie dvejopo naudojimo technologijas ir žinių perdavimo klausimus, užkertamas kelias netyčiniam perdavimui tarp valstybių narių ir didinamas visuotinis informuotumas apie eksporto kontrolės mechanizmą.

            2.2.4.   Projekto naudos gavėjai
      Apmąstymams skirti dokumentai bus naudingi Sąjungai ir jos valstybėms narėms; sprendimą dėl platesnio jų platinimo priims vyriausiasis įgaliotinis, kompetentingoje Tarybos darbo grupėje aktyviai konsultuodamasis su valstybėmis narėmis. Galutinis sprendimas bus grindžiamas įgyvendinančiojo subjekto pagal šio sprendimo 2 straipsnio 2 dalį pateiktais pasiūlymais.
      2.3.   3 projektas. Visuotinis Kodekso taikymas. Informavimo veikla
      2.3.1.   Projekto tikslas
      Vykdant projektą bus organizuoti keli renginiai, kuriais bus siekiama į procesą įtraukti prie Kodekso neprisijungusias valstybes, ir taip bus didinamas informuotumas apie balistinių raketų neplatinimą ir Kodeksą. Šiuo tikslu bus organizuojami renginiai Vienoje ir Niujorke, kad JT delegacijos galėtų dalyvauti susijusiuose renginiuose.
      2.3.2.   Projekto aprašymas
      Projekte bus numatyti trijų rūšių renginiai:

                  a)

                  finansuojami keturi informavimo renginiai (po 2 kiekviename mieste), kuriais bus remiamas Kodekso įgyvendinimas bei balistinių raketų neplatinimas ir kurie įvyks šiuose dviejuose miestuose:

                              i)

                              Niujorke, JT Generalinės Asamblėjos Pirmojo komiteto posėdžių arba Sutarties dėl branduolinio ginklo neplatinimo parengiamųjų komitetų posėdžių metu;

                              ii)

                              Vienoje, vykdant su Kodeksu susijusią ar kitą atitinkamą JT veiklą Vienoje.

                        Organizaciniai seminarų aspektai:

                              i)

                              kiekvienas seminaras truks pusę dienos, juose dalyvaus ne daugiau kaip 80 dalyvių iš JT misijų Niujorke bei Vienoje ir juos ves atrinkta pranešėjų bei ES pareigūnų grupė;

                              ii)

                              bus pakviesti ne daugiau kaip 6 pranešėjai;

                              iii)

                              bus pakviestas Kodekso pirmininkaujančios valstybės atstovas;

                              iv)

                              pagal šį sprendimą bus rengiami ir finansuojami ribotos sudėties pietūs ar vakarienės, kuriems vadovaus ES aukšto rango atstovas bei ekspertai ir kurių metu bus siekiama į procesą įtraukti aukšto rango pareigūnus iš atrinktų šalių.
                              Šiuo tikslu įgyvendinantysis subjektas kiekvieno renginio atveju pasiūlys šalių sąrašą; kai kurios iš jų bus prie Kodekso neprisijungusios valstybės. Tokiu būdu bus sudaryta galimybė sušaukti aukšto rango atstovus, sprendžiančius ginklų neplatinimo klausimus;

                  b)

                  finansuojami trys regioniniai informavimo seminarai, kurie galėtų vykti Lotynų Amerikoje (pvz., Argentinoje, Brazilijoje, Čilėje, Meksikoje arba vienoje iš Karibų jūros regiono prie Kodekso neprisijungusių valstybių), Artimuosiuose Rytuose (pvz., Persijos įlankos šalyse, Bahreine, Katare arba Saudo Arabijoje) ir Azijoje (pvz., Indonezijoje arba Vietname). Vieta bus pasirinkta susitarus su vyriausiuoju įgaliotiniu, kompetentingoje Tarybos darbo grupėje aktyviai konsultuojantis su valstybėmis narėmis. Seminarai bus skirti raketų platinimo tendencijų klausimui ir juose daugiausia dėmesio bus skiriama regioniniams klausimams bei bus svarstomas Kodeksas, taip pat bus supažindinta su praktine informacija apie prie Kodekso prisijungusios valstybės pareigas. Į juos bus kviečiamos vyriausybiniu lygmeniu dalyvauti atitinkamo regiono prie Kodekso prisijungusios valstybės, kad pasidalytų savo patirtimi su prie Kodekso neprisijungusiomis valstybėmis. Bus pakviestas ir Kodekso pirmininkaujančios valstybės atstovas, kad padarytų pareiškimą ir pirmininkautų susitikimui. Seminaruose galėtų dalyvauti pareigūnai, diplomatai, karinis personalas, tarptautinių organizacijų atstovai, ES atstovai, akademinės bendruomenės nariai ir pan.
                  Organizaciniai seminarų aspektai:

                              i)

                              kiekvienas seminaras truks vieną dieną;

                              ii)

                              galėtų būti pakviesta dalyvauti ne daugiau kaip 50 asmenų;

                              iii)

                              bus pakviestas Kodekso pirmininkaujančios valstybės atstovas, kad padarytų pareiškimą;

                  c)

                  ne daugiau kaip 10 tikslinių ekspertų misijų, skirtų prie Kodekso neprisijungusioms valstybėms. Jos iš esmės bus orientuotos į atitinkamas pramonės šakas, mokslininkų bendruomenę, eksporto kontrolės ekspertus ir pilietinės visuomenės atstovus. Vietos misijoms tikslinėse šalyse vadovaus du balistinių raketų neplatinimo srities ekspertai iš įgyvendinančiosios agentūros ir vienas ES ekspertas, koordinuodami veiklą su Europos Sąjungos kompetencijos centrais. Misijos galėtų būti vykdomos Alžyre, Bahreine, Bolivijoje, Brazilijoje, Egipte, Indijoje, Indonezijoje, Izraelyje, Katare, Kinijoje, Malaizijoje, Meksikoje, Pietų Afrikoje, Saudo Arabijoje ir Tailande, tačiau neapsiribojant šiomis šalimis. Dėl galutinio šalių sąrašo bus nuspręsta glaudžiai bendradarbiaujant su vyriausiuoju įgaliotiniu, taip pat bendradarbiaujant su juo bus apsvarstyta galimybė vykdyti bendrus demaršus JT 1540 komitetui vykdant informavimo veiklą. Misijose galėtų dalyvauti lankomos šalies pareigūnai, diplomatai, karinis personalas, akademinės bendruomenės nariai, pramonės atstovai, mokslinių tyrimų darbuotojai ir pan. Pirmenybė bus teikiama pareigūnams ir politinius spendimus priimantiems asmenims, diplomatams, atitinkamam kariniam personalui ir pan.
                  Organizaciniai seminarų aspektai:

                              i)

                              kiekvienas seminaras truks vieną dieną;

                              ii)

                              būtų pakviesti ne daugiau kaip 25 asmenys;

                              iii)

                              galėtų būti pakviesti 3 ekspertai;

                              iv)

                              bus pakviestas Kodekso pirmininkaujančios valstybės atstovas.

            2.3.3.   Numatomi projekto/rodiklių rezultatai

                  a)

                  Niujorke ir Vienoje bus surengti bent 4 informavimo renginiai;

                  b)

                  3 regioniniuose renginiuose suburta svarbi diplomatų ir akademinė bendruomenė ir sudarytos sąlygos naujoms prisijungimo perspektyvoms;

                  c)

                  įvykdyta 10 ekspertų misijų siekiant skatinti visuotinį Kodekso taikymą. Tose misijose suburta bent 20 sprendimus priimančių asmenų bei pareigūnų ir padidintas aplankytų šalių pareigūnų bei sprendimus priimančių asmenų įsipareigojimų lygis;

                  d)

                  didinamas informuotumas apie raketų platinimo tendencijas, ypač apie Kodeksą, prie Kodekso neprisijungusiose valstybėse ir skatinamos diskusijos dėl tolesnių pastangų siekiant sustabdyti raketų platinimą;

                  e)

                  įgyvendinant projektą Sąjungoje ir už jos ribų skatinami debatai dėl būsimų iniciatyvų;

                  f)

                  projektu didinamas raketų platinimo, kaip strateginės problemos, žinomumas.

            2.3.4.   Projekto naudos gavėjai
      Šiuose renginiuose daugiausia dėmesio bus skiriama prie Kodekso neprisijungusioms valstybėms, nors prie Kodekso prisijungusios valstybės galėtų prie kai kurių renginių prisidėti dėl politinių priežasčių. Dalyviai pirmiausia turėtų būti vyriausybių ekspertai ir aukšto rango pareigūnai.
      Naudos gavėjų valstybių galutinė atranka bus atliekama vykdant įgyvendinančiojo subjekto konsultacijas su vyriausiuoju įgaliotiniu, kompetentingoje Tarybos darbo grupėje aktyviai konsultuojantis su valstybėmis narėmis.
      3.   TRUKMĖ
      Bendra numatoma projektų įgyvendinimo trukmė – 30 mėnesių.
      4.   ĮGYVENDINANTYSIS SUBJEKTAS

                  a)

                  Techninis projektų įgyvendinimas bus pavestas FRS;

                  b)

                  bendras finansavimas priklausys nuo FRS;

                  c)

                  įgyvendinantysis subjektas parengs:

                              i)

                              projektų įgyvendinimo ketvirčio ataskaitas;

                              ii)

                              ne vėliau kaip per vieną mėnesį nuo projektų įgyvendinimo pabaigos – galutinę ataskaitą;

                  d)

                  ataskaitos bus siunčiamos vyriausiajam įgaliotiniui;

                  e)

                  FRS užtikrins Sąjungos įnašo matomumą, proporcingą jo dydžiui.

            5.   TREČIŲJŲ ŠALIŲ DALYVIAI
      Projektai bus visiškai finansuojami pagal šį sprendimą. Prie Kodekso prisijungiančių arba prie jo neprisijungusių valstybių ekspertai gali būti laikomi trečiųjų šalių dalyviais. Jie dirbs laikydamiesi FRS standartinių taisyklių.

         (1)  2009 m. gegužės 5 d. Tarybos reglamentas (EB) Nr. 428/2009, nustatantis Bendrijos dvejopo naudojimo prekių eksporto, persiuntimo, susijusių tarpininkavimo paslaugų ir tranzito kontrolės režimą (OL L 134, 2009 5 29, p. 1).


title: 2006 m. rugpjūčio 10 d. Tarybos sprendimas 2006/675/BUSP dėl Šveicarijos Konfederacijos įnašo į Europos Sąjungos karinę operaciją Jungtinių Tautų Organizacijos misijai Kongo Demokratinėje Respublikoje (MONUC) remti rinkimų metu (operacija EUFOR RD Congo)

text:
7.10.2006

               LT

               Europos Sąjungos oficialusis leidinys

               L 276/109

      TARYBOS SPRENDIMAS 2006/675/BUSP
   2006 m. rugpjūčio 10 d.
   dėl Šveicarijos Konfederacijos įnašo į Europos Sąjungos karinę operaciją Jungtinių Tautų Organizacijos misijai Kongo Demokratinėje Respublikoje (MONUC) remti rinkimų metu (operacija EUFOR RD Congo)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 13 straipsnio 3 dalį,
   kadangi:

               (1)

               2006 m. gegužės 30 d. Politinis ir saugumo komitetas, vadovaudamasis Sutarties 25 straipsnio trečia pastraipa ir pagal 2006 m. balandžio 27 d. Tarybos bendrųjų veiksmų 2006/319/BUSP dėl Europos Sąjungos karinės operacijos Jungtinių Tautų Organizacijos misijai Kongo Demokratinėje Respublikoje (MONUC) remti rinkimų metu (1) 10 straipsnio 2 dalį, priėmė Sprendimą MONUC SPT/1/2006 (2) ir Sprendimą MONUC SPT/2/2006 (3).

               (2)

               ES operacijos vadui ir Europos Sąjungos kariniam komitetui (ESKK) pateikus rekomendaciją dėl Šveicarijos Konfederacijos įnašo, Šveicarijos Konfederacijos įnašas turėtų būti priimtas.

               (3)

               Pagal prie Europos Sąjungos sutarties ir Europos bendrijos steigimo sutarties pridėto Protokolo dėl Danijos pozicijos 6 straipsnį Danija nedalyvauja rengiant ir įgyvendinant su gynyba susijusius Europos Sąjungos sprendimus bei veiksmus,

         NUSPRENDĖ:
   1 straipsnis
   1.   Priimamas Šveicarijos Konfederacijos pasiūlymas dėl įnašo į operaciją EUFOR RD Congo.
   2.   Šveicarijos Konfederacija turi savo atstovą Prisidedančių valstybių komitete, įsteigtame Sprendimu MONUC SPT/2/2006.
   2 straipsnis
   Šis sprendimas įsigalioja jo priėmimo dieną.
   3 straipsnis
   Šis sprendimas skelbiamas Europos Sąjungos oficialiajame leidinyje.

      Priimta Briuselyje, 2006 m. rugpjūčio 10 d.

            Tarybos vardu

            Pirmininkas

         E. TUOMIOJA

      (1)  OL L 116, 2006 4 29, p. 98.

      (2)  OL L 197, 2006 7 19, p. 14.

      (3)  OL L 194, 2006 7 14, p. 31.


title: 2016 m. kovo 16 d. Komisijos sprendimas (ES) 2016/397, kuriuo iš dalies keičiamas Sprendimas 2014/312/ES, kuriuo nustatomi ekologiniai kriterijai, taikomi suteikiant ES ekologinį ženklą patalpų vidaus ir išorės dažams ir lakams (pranešta dokumentu Nr. C(2016) 1510) (Tekstas svarbus EEE)

text:
18.3.2016

                  LT

                  Europos Sąjungos oficialusis leidinys

                  L 73/100

            KOMISIJOS SPRENDIMAS (ES) 2016/397
      2016 m. kovo 16 d.
      kuriuo iš dalies keičiamas Sprendimas 2014/312/ES, kuriuo nustatomi ekologiniai kriterijai, taikomi suteikiant ES ekologinį ženklą patalpų vidaus ir išorės dažams ir lakams

            (pranešta dokumentu Nr. C(2016) 1510)

      (Tekstas svarbus EEE)
      EUROPOS KOMISIJA,
      atsižvelgdama į Sutartį dėl Europos Sąjungos veikimo,
      atsižvelgdama į 2009 m. lapkričio 25 d. Europos Parlamento ir Tarybos reglamentą (EB) Nr. 66/2010 dėl ES ekologinio ženklo (1), ypač į jo 8 straipsnio 2 dalį,
      pasikonsultavusi su Europos Sąjungos ekologinio ženklinimo valdyba,
      kadangi:

                  (1)

                  Komisijos sprendimu 2014/312/ES (2) nustatyti ekologiniai kriterijai, taikomi suteikiant ES ekologinį ženklą patalpų vidaus ir išorės dažams ir lakams. Priėmus Sprendimą 2014/312/ES, įmonės „DPx Fine Chemicals Austria GmbH“, „LSR Associates Ltd“ ir „Novasol S.A.“ įregistravo cheminę medžiagą, Europos cheminių medžiagų agentūrai bendrai pateikdamos informaciją pagal Europos Parlamento ir Tarybos reglamentą (EB) Nr. 1907/2006 (3). Registracijos dokumentacijoje pateikta peržiūrėta priekibą didinančios ir skersinius ryšius sudarančios medžiagos adipo rūgšties dihidrazido (ADH) savarankiška klasifikacija. Pateiktoje informacijoje nurodyta, kad ADH savarankiškai suklasifikuotas kaip pavojinga vandens aplinkai medžiaga (lėtinis pavojus, 2 kategorija), kuriai priskiriama pavojingumo frazė H411 (toksiška vandens organizmams, sukelia ilgalaikius pakitimus). ADH yra polimerų dispersijose, kurios dažnai naudojamos vandeninių dažų ir lakų sudėtyje ir padidina jų patvarumą. Patvarių dažų bendras poveikis aplinkai per visą produkto gyvavimo ciklą yra mažesnis, nes reikia rečiau perdažyti. Remiantis turima informacija, rinkoje dar nėra ne mažiau veiksmingų ir efektyvių alternatyvų. Todėl būtina leisti taikyti nuo Sprendime 2014/312/ES nustatyto 5 kriterijaus leidžiančią nukrypti nuostatą ADH, naudojamam dažuose ir lakuose, kuriems suteiktas ekologinis ženklas, jei techniškai neįmanoma naudoti alternatyvių medžiagų, nes vartotojui nebūtų užtikrintas reikiamas dažų produkto funkcionalumas;

                  (2)

                  be to, buvo suderinta kitos cheminės medžiagos – metanolio – CLP klasifikacija: ūmus toksiškumas (3 kategorija) bei su juo susijusios pavojingumo frazės H301 (toksiška prarijus), H311 (toksiška susilietus su oda) ir H331 (toksiška įkvėpus) ir specifinis toksiškumas konkrečiam organui po vienkartinio poveikio (1 kategorija) ir su juo susijusi pavojingumo frazė H370 (kenkia organams); šios medžiagos lieka polimerų dispersijose, naudojamose dažuose ir lakuose. Metanolis gali susidaryti kaip reakcijos produktas arba jis gali būti polimerų dispersijoms naudojamų įvairių žaliavų priemaiša, o jo kiekis priklauso nuo dažų rišiklio kiekio. Todėl daugeliu atvejų jo kiekis viršija Sprendime 2014/312/ES nustatytą likučių ribinę vertę. Šios žaliavos naudojamos, kad dažai įgytų svarbių savybių, pavyzdžiui, būtų atsparesni drėgnajam šveitimui, kaip reikalaujama suteikiant ES ekologinį ženklą. Be to, tos savybės padeda didinti dažų patvarumą ir taip sumažinti bendrą poveikį aplinkai per dažų gyvavimo ciklą, nes reikia rečiau perdažyti. Remiantis rinkos informacija, kurią pateikė ES ekologinio ženklo licencijų turėtojai, dėl tokios ADH ir metanolio klasifikacijos šiuo metu neįmanoma atnaujinti didelio skaičiaus dažų ir lakų, kuriems ES ekologinis ženklas buvo suteiktas pagal Komisijos sprendimus 2009/543/EB (4) ir 2009/544/EB (5), ES ekologinio ženklo licencijų. Todėl būtina leisti taikyti nuo Sprendime 2014/312/ES nustatyto 5 kriterijaus leidžiančią nukrypti nuostatą metanoliui, naudojamam dažuose ir lakuose, kuriems suteiktas ekologinis ženklas, jei techniškai neįmanoma funkcinių žaliavų, dėl kurių produkte atsiranda metanolio, pakeisti kitomis;

                  (3)

                  priėmus Sprendimą 2014/312/ES, buvo suderinta svarbaus patalpų išorės dažų ir lakų sausos plėvelės konservanto – 3-jod-2-propinilbutilkarbamato (IPBC) – CLP klasifikacija: pavojinga vandens aplinkai medžiaga (ūmus pavojus, 1 kategorija), kuriai priskiriama pavojingumo frazė H400 (labai toksiška vandens organizmams), ir pavojinga vandens aplinkai medžiaga (lėtinis pavojus, 1 kategorija), kuriai priskiriama pavojingumo frazė H410 (labai toksiška vandens organizmams, sukelia ilgalaikius pakitimus). Šis konservantas naudojamas patalpų išorės dažų produktuose, visų pirma drėgno klimato sąlygomis, kad juose nesidaugintų mikroorganizmai. Priimant minėtą sprendimą, apie šio konservanto pagrindinę funkciją ir apie tai, kad pakaitalų nėra, buvo žinoma, todėl išimties tvarka leista jį naudoti dažuose, kuriems suteiktas ES ekologinis ženklas. Tačiau dėl naujos suderintos klasifikacijos galutinis produktas priskiriamas prie pavojingų vandens aplinkai (lėtinis pavojus, 3 kategorija), o jo etiketėje privaloma pateikti susijusią pavojingumo frazę H412 (kenksminga vandens organizmams, sukelia ilgalaikius pakitimus), jei IPBC koncentracija viršija 0,25 % masės. Pagal Sprendimą 2014/312/ES galutinis produkto priskyrimas prie pavojingų vandens aplinkai šiuo metu draudžiamas, net jei IPBC didžiausios koncentracijos ribinė vertė yra 0,65 %. Kad dažų produktuose būtų leidžiama naudoti reikiamą IPBC koncentraciją, neviršijančią 0,65 %, reikia leisti galutinio produkto etiketėje pateikti pavojingumo frazę H412;

                  (4)

                  siekiant nuoseklumo ir remiantis Sprendimo 2014/312/ES 2 straipsnio 20 punkte pateikta apibrėžtimi, kurioje nurodyta, kad „skaidri“ ir „pusiau skaidri“ yra sinonimai, reikėtų iš dalies pakeisti 3 kriterijaus a punktą ir susijusią nuorodą 2 lentelėje;

                  (5)

                  Sprendimo 2014/312/ES 5 kriterijaus apraše ir priedėlio 1 punkto a, b ir c papunkčiuose nustatyti konservantų naudojimo apribojimai ir taisyklės, susijusios su jų statusu pagal Europos Parlamento ir Tarybos reglamentą (ES) Nr. 528/2012 (6), kuriuo nustatoma Sąjungos veikliųjų medžiagų, naudojamų tam tikrų tipų biocidiniuose produktuose, patvirtinimo sistema. Siekiant užtikrinti, kad tie apribojimai ir taisyklės būtų nuoseklūs ir suderinti su Reglamentu (ES) Nr. 528/2012, Sprendime 2014/312/ES reikėtų paaiškinti šiuos aspektus: 1) terminų „supakuotų produktų konservantai“ ir „sausos plėvelės konservantai“ apibrėžtyse reikėtų pateikti nuorodą į Reglamento (ES) Nr. 528/2012 3 straipsnio 1 dalies c punktą; b) reikėtų paaiškinti, kad priedėlio 1 punkte išdėstytos su supakuotų produktų ir sausos plėvelės konservantais susijusios taisyklės ir sąlygos taikomos veikliosioms medžiagoms, kurias svarstoma patvirtinti arba kurios jau buvo patvirtintos naudoti tam tikrų tipų biocidiniuose produktuose ir kurioms gali būti taikomos patvirtinimo sąlygos; c) priedėlio 1 punkte reikėtų išbraukti nuorodą į Europos Parlamento ir Tarybos direktyvą 98/8/EB (7), nes ši direktyva jau panaikinta; d) priedėlio 1 punkto a, b ir c papunkčiuose reikėtų išbraukti nuorodą į Reglamento (ES) Nr. 528/2012 58 straipsnio 3 dalį, nes ji susijusi tik su konkrečiais atvejais;

                  (6)

                  todėl Sprendimas 2014/312/ES turėtų būti atitinkamai iš dalies pakeistas;

                  (7)

                  šiame sprendime numatytos priemonės atitinka pagal Reglamento (EB) Nr. 66/2010 16 straipsnį įsteigto komiteto nuomonę,

            PRIĖMĖ ŠĮ SPRENDIMĄ:
      1 straipsnis
      Sprendimas 2014/312/ES iš dalies keičiamas taip:

                  1)

                  2 straipsnio 10 ir 11 punktuose pateiktos terminų „supakuotų produktų konservantai“ ir „sausos plėvelės konservantai“ apibrėžtys pakeičiamos taip:
                  „10)   supakuotų produktų konservantai– Europos Parlamento ir Tarybos reglamento (ES) Nr. 528/2012 (*) 3 straipsnio 1 dalies c punkte apibrėžtos veikliosios medžiagos, skirtos naudoti 6-o tipo produktuose, apibūdintuose to reglamento V priede. Jie visų pirma naudojami sandėliuojamiems pagamintiems produktams apsaugoti nuo mikroorganizmų sukeliamo gedimo, kad produktams nebūtų pakenkta per visą jų galiojimo laiką, taip pat pigmentams, kurie dozuojami įrenginiais, apsaugoti;
                  11)   sausos plėvelės konservantai– Reglamento (ES) Nr. 528/2012 3 straipsnio 1 dalies c punkte apibrėžtos veikliosios medžiagos, skirtos naudoti 7-o tipo produktuose, apibūdintuose to reglamento V priede, visų pirma plėvelėms ar dangoms apsaugoti nuo mikroorganizmų sukeliamo gedimo arba dumblių augimo, kad būtų išsaugotos pradinės medžiagų ar objektų paviršiaus savybės;

                     (*)  2012 m. gegužės 22 d. Europos Parlamento ir Tarybos reglamentas (ES) Nr. 528/2012 dėl biocidinių produktų tiekimo rinkai ir jų naudojimo (OL L 167, 2012 6 27, p. 1).“;"

                  2)

                  priedas iš dalies keičiamas, kaip išdėstyta šio sprendimo priede.

            2 straipsnis
      Šis sprendimas skirtas valstybėms narėms.

         Priimta Briuselyje 2016 m. kovo 16 d.

               Komisijos vardu

            Karmenu VELLA

               Komisijos narys

         (1)  OL L 27, 2010 1 30, p. 1.

         (2)  2014 m. gegužės 28 d. Komisijos sprendimas 2014/312/ES, kuriuo nustatomi ekologiniai kriterijai, taikomi suteikiant ES ekologinį ženklą patalpų vidaus ir išorės dažams ir lakams (OL L 164, 2014 6 3, p. 45).

         (3)  2006 m. gruodžio 18 d. Europos Parlamento ir Tarybos reglamentas (EB) Nr. 1907/2006 dėl cheminių medžiagų registracijos, įvertinimo, autorizacijos ir apribojimų (REACH), įsteigiantis Europos cheminių medžiagų agentūrą, iš dalies keičiantis Direktyvą 1999/45/EB bei panaikinantis Tarybos reglamentą (EEB) Nr. 793/93, Komisijos reglamentą (EB) Nr. 1488/94, Tarybos direktyvą 76/769/EEB ir Komisijos direktyvas 91/155/EEB, 93/67/EEB, 93/105/EB bei 2000/21/EB (OL L 396, 2006 12 30, p. 1).

         (4)  2008 m. rugpjūčio 13 d. Komisijos sprendimas 2009/543/EB, kuriuo nustatomi ekologiniai kriterijai, taikomi suteikiant Bendrijos ekologinį ženklą išorės dažams ir lakams (OL L 181, 2009 7 14, p. 27).

         (5)  2008 m. rugpjūčio 13 d. Komisijos sprendimas 2009/544/EB, kuriuo nustatomi ekologiniai kriterijai, taikomi suteikiant Bendrijos ekologinį ženklą patalpų vidaus apdailos dažams ir lakams (OL L 181, 2009 7 14, p. 39).

         (6)  2012 m. gegužės 22 d. Europos Parlamento ir Tarybos reglamentas (ES) Nr. 528/2012 dėl biocidinių produktų tiekimo rinkai ir jų naudojimo (OL L 167, 2012 6 27, p. 1).

         (7)  1998 m. vasario 16 d. Europos Parlamento ir Tarybos direktyva 98/8/EB dėl biocidinių produktų pateikimo į rinką (OL L 123, 1998 4 24, p. 1).

         PRIEDAS
         Sprendimo 2014/312/ES priedas iš dalies keičiamas taip:

                     1)

                     3 kriterijaus a punkto „Sklida“ penkta pastraipa pakeičiama taip: „Neskaidrių gruntų ir gruntinių dažų sklida turi būti bent 8 m2/l. Neskaidrių gruntų, pasižyminčių specialiosiomis izoliacinėmis ir (arba) sandarinimo, įsiskverbimo ir (arba) rišamosiomis savybėmis, ir gruntų, pasižyminčių specialiosiomis priekibos savybėmis, sklida turi būti ne mažesnė kaip 6 m2/l.“

                     2)

                     2 lentelėje 3 kriterijaus „Naudojimo efektyvumas“ aštuntoje skiltyje „Gruntas (g)“ tekstas „6 m2/l (skaidrus)“ ir devintoje skiltyje „Gruntiniai dažai ir gruntas (h)“ tekstas „6 m2/l (skaidrūs)“ pakeičiamas atitinkamai taip: „6 m2/l (neturintys specialių savybių)“.

                     3)

                     Priedėlis iš dalies keičiamas taip:

                                 a)

                                 pavojingų cheminių medžiagų apribojimų ir išimčių sąrašo įrašo „1. Konservantai, kurių dedama į dažiklius, rišiklius ir galutinį produktą“ dalis „i) Su biocidų leidimo statusu susijusios taisyklės“ pakeičiama taip:
                                 „i)   Su konservantų leidimo statusu susijusios taisyklės
                                 Dažų sudėtyje gali būti tik tų veikliųjų medžiagų (apibrėžtų Reglamento (ES) Nr. 528/2012 3 straipsnio 1 dalies c punkte), kurios atitinka (jei taikoma) 1 punkto a, b ir c papunkčių reikalavimus ir (pagal Reglamento (ES) Nr. 528/2012 9 straipsnio 2 dalį) yra patvirtintos naudoti 6-o tipo (1 punkto a ir b papunkčiai) arba 7-o tipo (1 punkto c papunktis) produktuose arba yra įtrauktos į to reglamento I priedą. Be to, vertinimo ataskaitoje pateikiamas jų profesionalaus ir (arba) vartotojo (neprofesionalaus) naudojimo rizikos vertinimas. Pareiškėjai turėtų susipažinti su ES naujausiu patvirtintų veikliųjų medžiagų sąrašu (*) ir to reglamento I priedu.
                                 Dažų sudėtyje gali būti konservantų, kurių dokumentai pateikti vertinti ir kurių patvirtinimas svarstomas, o sprendimas dar nepriimtas, jie gali būti naudojami laikinai, kol bus nuspręsta veikliąją medžiagą patvirtinti arba ją įtraukti į to reglamento I priedą.

                                    (*)  ECHA, biocidinės veikliosios medžiagos – patvirtintų veikliųjų medžiagų sąrašas, http://www.echa.europa.eu/web/guest/information-on-chemicals/biocidal-active-substances.“;"

                                 b)

                                 pavojingų cheminių medžiagų apribojimų ir išimčių sąrašo 1 įrašo punktai „a) Supakuotų produktų konservantai“ ir „b) Atspalvių (spalvų) suteikimo įrenginių konservantai“ pakeičiami taip:

                                                         „a)

                                                         Supakuotų produktų konservantai

                                                Taikymo sritis:

                                             visi produktai, nebent nurodyta kitaip

                                             Ekologiniu ženklu pažymėtuose produktuose galima naudoti supakuotų produktų konservantus, priskirtus prie toliau nurodytų pavojingumo kategorijų, kurioms taikoma išimtis.
                                             Kategorijos, kurioms taikoma išimtis: H331 (R23), H400 (R50), H410 (R50/53), H411 (R51/53), H412 (R52/53), H317 (R43).
                                             Supakuotų produktų konservantai, priskirti prie tų kategorijų, kurioms taikoma išimtis, taip pat turi atitikti šias išimties taikymo sąlygas:

                                                         —

                                                         bendra koncentracija neturi viršyti 0,060 % masės,

                                                         —

                                                         prie H400 (R50) ir (arba) H410 (R50/53) kategorijų priskiriamos cheminės medžiagos neturi būti bioakumuliacinės; nebioakumuliacinių cheminių medžiagų koeficientas Log Kow turi būti ne didesnis kaip 3,2 arba biologinio kaupimo koeficientas (BCF) turi būti ne didesnis kaip 100,

                                                         —

                                                         dėl cheminių medžiagų, kurios patvirtintos naudoti arba įtrauktos į Reglamento (ES) Nr. 528/2012 I priedą, pateikiama įrodymų, kad įvykdytos patvirtinimo naudoti dažų produktuose sąlygos,

                                                         —

                                                         jei naudojama konservantų, kurie yra formaldehido donorai, formaldehido kiekis ir išmetamieji teršalai galutiniame produkte turi atitikti 7a punkto cheminių medžiagų naudojimo apribojimo reikalavimus.

                                                Supakuotų produktų konservantai

                                             Bendras kiekis galutiniame produkte 0,060 % masės

                                                Patikra

                                             Pareiškėjas ir jo rišiklių tiekėjas pateikia deklaraciją, kartu nurodo galutinio produkto ir jo rišiklio veikliosios medžiagos CAS numerį ir klasifikaciją.
                                             Taip pat pateikiami pareiškėjo atliktų veikliosios medžiagos koncentracijos galutiniame produkte skaičiavimų duomenys.
                                             Nurodomos visos dirbtinės veikliosios medžiagos, kurių dalelių dydžio skirstinyje ne mažiau kaip 50 % dalelių vienas arba keli išorės matmenys yra 1–100 nm.

                                             Konkrečios ribinės koncentracijos vertės taikomos šiems konservantams:

                                                Koncentracijos ribinė vertė

                                                         i)

                                                         cinko piritionui

                                             0,050 %

                                                         ii)

                                                         N-(3-aminopropil)-N-dodecilpropan-1,3-diaminui

                                             0,050 %

                                                         b)

                                                         Atspalvių (spalvų) suteikimo įrenginių konservantai

                                             1 punkto a papunktyje išvardytos pavojingumo kategorijos, kurioms taikoma išimtis, ir išimties taikymo sąlygos taip pat taikomos konservantams, naudojamiems siekiant apsaugoti pigmentus, kurie, prieš sumaišant su baziniais dažais, laikomi įrenginiuose.
                                             Konservantų, pridedamų siekiant apsaugoti pigmentus, kurie bus dozuojami įrenginiais, kiekis, neturi viršyti 0,20 % bendrosios masės.
                                             Konkrečios didžiausios koncentracijos ribinės vertės, kurios įeina į bendrą konservantų kiekį dažiklyje, taikomos šiems konservantams:

                                                Bendras konservantų kiekis dažiklyje

                                             0,20 % masės

                                                Patikra

                                             Pareiškėjas ir (arba) jo pigmentų tiekėjas pateikia deklaraciją, kartu nurodo galutinio produkto ir jo rišiklio veikliosios medžiagos CAS numerį ir klasifikaciją.
                                             Taip pat pateikiami veikliosios medžiagos koncentracijos galutiniame pigmento produkte skaičiavimo duomenys.
                                             Nurodomos visos dirbtinės veikliosios medžiagos, kurių dalelių dydžio skirstinyje ne mažiau kaip 50 % dalelių vienas arba keli išorės matmenys yra 1–100 nm.“

                                                         i)

                                                         3-jod-2-propinilbutilkarbamatui (IPBC)

                                             0,10 %

                                                         ii)

                                                         cinko piritionui

                                             0,050 %

                                                         iii)

                                                         N-(3-aminopropil)-N-dodecilpropan-1,3-diaminui

                                             0,050 %

                                 c)

                                 Pavojingų cheminių medžiagų apribojimų ir išimčių sąrašo 1 įrašo punktas „c) Sausos plėvelės konservantai“ pakeičiamas taip:

                                                         „c)

                                                         Sausos plėvelės konservantai

                                                Taikymo sritis:

                                             patalpų išorės dažai ir specialioms reikmėms skirti patalpų vidaus dažai

                                             Sausos plėvelės konservantus ir jų stabilizatorius, priskirtus prie toliau nurodytų pavojingumo kategorijų, kurioms taikoma išimtis, galima naudoti visuose lauke naudojamuose produktuose ir tik tam tikruose patalpų viduje naudojamuose produktuose.
                                             Kategorijos, kurioms taikoma išimtis: H400 (R50), H410 (R50/53), H411 (R51/53), H412 (R52/53), H317 (R43)
                                             Sausos plėvelės konservantai, priskirti prie šių kategorijų, kurioms taikoma išimtis, taip pat turi atitikti šias išimties taikymo sąlygas:

                                                         —

                                                         bendra koncentracija turi neviršyti (atitinkamai) 0,10 % arba 0,30 % masės,

                                                         —

                                                         H400 (R50) ir (arba) H410 (R50/53) kategorijoms priskiriamos cheminės medžiagos neturi būti bioakumuliacinės; nebioakumuliacinių cheminių medžiagų koeficientas Log Kow turi būti ne didesnis kaip 3,2 arba biologinio kaupimo koeficientas (BCF) turi būti ne didesnis kaip 100,

                                                         —

                                                         dėl cheminių medžiagų, kurios patvirtintos naudoti arba įtrauktos į Reglamento (ES) Nr. 528/2012 I priedą, pateikiama įrodymų, kad įvykdytos patvirtinimo naudoti dažų produktuose sąlygos.

                                                   Didesnė bendro kiekio vertė ir nuo 5 kriterijaus a punkto reikalavimų leidžianti nukrypti nuostata, pagal kurią būtų leidžiama galutinį produktą priskirti prie pavojingų vandens aplinkai (lėtinis pavojus, 3 kategorija) ir pažymėti pavojingumo fraze H412, taikoma tik šiems specialiosioms reikmėms skirtiems sausos plėvelės konservantams:

                                                Sausos plėvelės konservantai

                                                Bendras kiekis galutiniame produkte

                                                         Patalpų vidaus dažuose, skirtuose naudoti labai drėgnose vietose, įskaitant virtuves ir vonios kambarius
                                                         0,10 % masės

                                                         Visuose patalpų išorės dažuose
                                                         0,30 % masės

                                                Patikra

                                             Pareiškėjas ir jo rišiklių tiekėjas pateikia deklaraciją, kartu nurodo galutinio produkto ir jo rišiklio veikliųjų medžiagų CAS numerius ir klasifikaciją.
                                             Taip pat pateikiami pareiškėjo atliktų veikliųjų medžiagų koncentracijos galutiniame produkte skaičiavimų duomenys.
                                             Nurodomos visos dirbtinės veikliosios medžiagos, kurių dalelių dydžio skirstinyje ne mažiau kaip 50 % dalelių vienas arba keli išorės matmenys yra 1–100 nm.“

                                             3-jod-2-propinilbutilkarbamato (IPBC) deriniams
                                             Išorės dažai ir lakai

                                                Bendras IPBC derinių

                                                kiekis patalpų išorės dažuose

                                             0,650 %

                                             Konkrečios ribinės koncentracijos vertės taikomos šiam konservantui:

                                             cinko piritionui

                                             0,050 %

                                 d)

                                 Pavojingų cheminių medžiagų apribojimų ir išimčių sąrašas papildomas įrašu „8. Cheminės medžiagos rišikliuose ir polimerų dispersijose“:

                                                         „8.

                                                         Cheminės medžiagos rišikliuose ir polimerų dispersijose

                                                         a)

                                                         Rišikliai ir skersinių ryšių sukūrimo medžiagos

                                                Taikymo sritis

                                                         —

                                                         vidaus ir (arba) išorės apdaila

                                                         —

                                                         medienos padailinimas, apsauga ir dengimas

                                                         —

                                                         metalų dangos

                                                         —

                                                         grindų dangos

                                                         —

                                                         labai blizgios dangos

                                                         —

                                                         architektūrinės ir dekoratyvinės dangos

                                             Adipo rūgšties dihidrazidas (ADH), naudojamas kaip priekibą didinanti arba skersinių ryšių sukūrimo medžiaga

                                             1,0 % masės

                                                Patikra

                                             Pareiškėjas ir jo žaliavų tiekėjai pateikia deklaraciją, kartu pateikia skaičiavimo duomenis arba analizės ataskaitą.

                                                         b)

                                                         Reakcijos produktai ir likučiai

                                                Taikymo sritis:

                                             produktai su polimerinių rišiklių sistemomis

                                             Metanolio likutis ribojamas pagal rišiklio kiekį galutiniame produkte.

                                                Patikra

                                             Pareiškėjas ir jo žaliavų tiekėjai pateikia deklaraciją, kartu pateikia skaičiavimo duomenis arba analizės ataskaitą.“

                                                         —

                                                         Rišiklis galutiniame produkte sudaro daugiau kaip 10 % ir ne daugiau kaip 20 %

                                             0,02 % masės

                                                         —

                                                         Rišiklis galutiniame produkte sudaro daugiau kaip 20 % ir ne daugiau kaip 40 %

                                             0,03 % masės

                                                         —

                                                         Rišiklis galutiniame produkte sudaro daugiau kaip 40 %

                                             0,05 % masės


title: 2007/96/EB: 2007 m. vasario 12 d. Tarybos sprendimas dėl Ispanijai atstovaujančio Regionų komiteto nario skyrimo

text:
14.2.2007

               LT

               Europos Sąjungos oficialusis leidinys

               L 42/23

      TARYBOS SPRENDIMAS

   2007 m. vasario 12 d.
   dėl Ispanijai atstovaujančio Regionų komiteto nario skyrimo
   (2007/96/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Ispanijos Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė Sprendimą 2006/116/EB dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d. (1)

               (2)

               Pasibaigus Pasqual MARAGALL i MIRA įgaliojimų terminui tapo laisva Regionų komiteto nario vieta,

         NUSPRENDĖ:
   1 straipsnis
   Regionų komiteto nariu likusiam kadencijos laikui iki 2010 m. sausio 25 d. skiriamas:
   José MONTILLA AGUILERA,
   Presidente de la Generalitat de Cataluña,
   vietoje Pasqual MARAGALL i MIRA.
   2 straipsnis
   Šis sprendimas įsigalioja jo priėmimo dieną.

      Priimta Briuselyje, 2007 m. vasario 12 d.

            Tarybos vardu

            Pirmininkas

         F.-W. STEINMEIER

      (1)  OL L 56, 2006 2 25, p. 75.


title: 1998 m. balandžio 21 d. Vykdomojo komiteto Sprendimas dėl specialios paskirties grupės veiklos (SCH/Com-ex (98) 1 rev. 2)

text:
Svarbus teisinis pranešimas

|

41998D0002

Oficialusis leidinys L 239 , 22/09/2000 p. 0191 - 0192

		Vykdomojo komiteto Sprendimas1998 m. balandžio 21 d.dėl specialios paskirties grupės veiklos(SCH/Com-ex (98) 1 rev. 2)VYKDOMASIS KOMITETAS,atsižvelgdamas į Konvencijos dėl Šengeno susitarimo įgyvendinimo 132 straipsnį,atsižvelgdamas į minėtos Konvencijos 6 straipsnį,NUSPRENDĖ:Kadangi vis daugiau užsienio piliečių imigruoja į Šengeno valstybes, ypač iš Irako ir kitų valstybių, būtina, atsižvelgiant į jau priimtas arba dar Europos Sąjungoje aptariamas rekomendacijas, sustiprinti išorinių sienų kontrolę ir imtis praktiniais veiksmais pagal tam tikrą bendrą planą remti tokios kontrolės veiksmingumą.Pagal konkrečių įgaliojimų taisyklę galima Šengeno nuostatų veikimo srityje ypatingą dėmesį skirti nelegalios imigracijos traukos veiksniams neišleidžiant iš akiračio aplinkybės, kad kitos įstaigos turi nagrinėti šio reiškinio kilmės regionuose ir tranzito priežastis.Vykdomasis komitetas siūlo, kad Šengeno valstybės, atsižvelgdamos į Europos Sąjungoje kitose srityse svarstomas rekomendacijas ir pabrėždamos būtinumą taip pat imtis atitinkamų veiksmų įgyvendinant Dublino konvenciją, nedelsdamos pradėtų įgyvendinti toliau nurodytas išorinių sienų kontrolei skirtas priemones:- skiriant papildomai personalo ir naudojant šiuolaikinę technologiją sustiprinti atvykimo kontrolę prie išorinių sienų,- saugoti oro uostų uždarąsias zonas, skirtas reisams iš ne Šengeno teritorijos ir keleiviams perkelti; analogiškos priemonės – tarptautinio susisiekimo jūrų uostuose,- teikti savitarpio pagalbą pradinio ir tolesnio darbuotojų, atsakingų už kontrolę oro ir jūrų uostuose, bei aviakompanijų personalo profesinio mokymo srityje, pavyzdžiui, įgyvendinant dvišales mainų programas; labiau naudoti šiuolaikinę technologiją bei rūpintis jos savitarpiu tiekimu ir daugiau darbuotojų skirti atlikti tikrinimus,- inspektuoti jūrų keltus juos pakraunant ir jiems išplaukiant į jūrą,- įgyvendinti ir remti vežėjams, vežantiems nelegalius imigrantus į Šengeno teritoriją, taikomų sankcijų ir priemonių derinimą,- atlikti tikrinimus prieš įlaipinimą didelės rizikos išvykimo punktuose, kurie dar turi būti nurodyti,- keistis informacija apie nelegalių imigrantų vežimo maršrutus ir modus operandi, gerinti policijos įstaigų ir sienų apsaugos įstaigų praktinį bendradarbiavimą, gerinti šių įstaigų ir ryšių palaikymo pareigūnų iš Šengeno valstybių, dirbančių trečiosiose valstybėse, bendradarbiavimą; savitarpio susitarimu keistis pareigūnais iš Susitariančiųjų Šalių siekiant prižiūrėti kovos su nelegalia imigracija priemonių veiksmingumą,- laikantis atitinkamų nacionalinės teisės normų, imti pirštų atspaudus kiekvieno neteisėtai į Šengeno teritoriją atvykusio užsieniečio, kurio tapatybės negalima tikrai nustatyti remiantis galiojančiais dokumentais; laikyti pirštų atspaudus, kad būtų galima informuoti kitų Šengeno valstybių institucijas; turi būti laikomasi Europos Sąjungoje taikomų asmens duomenų apsaugos teisės principų,- laikantis atitinkamų nacionalinės teisės normų, neleisti slapta išvykti iš šalies nelegaliai į Šengeno teritoriją atvykusiems užsienio piliečiams, kurių asmens tapatybė negali būti tikrai nustatyta, arba tol, kol jų asmens tapatybė bus aiškiai nustatyta, arba kol užsieniečių policija gaus įsakymą imtis priemonių ir jas įgyvendins,- nedelsiant išsiųsti užsieniečius, nelegaliai atvykusius į Susitariančiųjų Šalių teritoriją, jeigu jie neturi teisės pasilikti,- remti derybas dėl readmisijos susitarimų tarp Šengeno valstybių ir Turkijos, Čekijos, Slovakijos, Vengrijos ir Slovėnijos,- gerinti Šengeno valstybių praktinį bendradarbiavimą taikant Dublino konvenciją.Šios priemonės yra įgyvendinamos:- gerbiant kiekvienos valstybės suverenitetą,- pagal Susitariančiųjų Šalių teisę, kitaip tariant, jeigu leidžia nacionalinės teisės aktai,- nepažeidžiant esamų dvišalių susitarimų nuostatų,- pagal Šengeno sutarties įgyvendinimo konvenciją ir visų pirma pagal jos 134 bei 142 straipsnius, ypač atsižvelgiant į Dublino konvenciją.Kadangi reikia vadovauti šių priemonių įgyvendinimui ir jas plėtoti, pirmininkaujančios valstybės prašoma įsteigti specialios paskirties grupę, susidedančią bent iš šešių labiausiai paveiktų valstybių atstovų. Ši specialios paskirties grupė turėtų rinktis neilgais protarpiais ir pateikti pranešimą artimiausiame Vykdomojo komiteto posėdyje.Šis sprendimas turi būti įgyvendinamas kaip papildantis ES veiksmų planą. Būtinas koordinavimas turi vykti K4 komiteto ir Centrinės grupės lygmeniu.Briuselis, 1998 m. balandžio 21 d.PirmininkasJ. Vande Lanotte--------------------------------------------------


title: 2012 m. balandžio 23 d. Tarybos sprendimas 2012/212/BUSP, kuriuo iš dalies keičiamas Sprendimas 2010/639/BUSP dėl ribojamųjų priemonių Baltarusijai

text:
25.4.2012

               LT

               Europos Sąjungos oficialusis leidinys

               L 113/11

         TARYBOS SPRENDIMAS 2012/212/BUSP
   2012 m. balandžio 23 d.
   kuriuo iš dalies keičiamas Sprendimas 2010/639/BUSP dėl ribojamųjų priemonių Baltarusijai
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 29 straipsnį,
   kadangi:

               (1)

               2010 m. spalio 25 d. Taryba priėmė Sprendimą 2010/639/BUSP (1);

               (2)

               į Sprendimą 2010/639/BUSP būtina įtraukti leidžiančią nukrypti nuostatą dėl turto įšaldymo, siekiant užtikrinti, kad būtų galima nutraukti tų lėšų ar ekonominių išteklių įšaldymą arba leisti jais naudotis diplomatinių atstovybių ar konsulinių įstaigų arba tarptautinių organizacijų, kurios pagal tarptautinę teisę naudojasi imunitetu, oficialiais tikslais;

               (3)

               Sprendimą 2010/639/BUSP reikėtų atitinkamai iš dalies pakeisti,

         PRIĖMĖ ŠĮ SPRENDIMĄ:
   1 straipsnis
   Sprendimo 2010/639/BUSP 3 straipsnio 1 dalis papildoma šiuo punktu:

               „e)

               mokėtini į diplomatinės atstovybės ar konsulinės įstaigos arba tarptautinės organizacijos, kuri pagal tarptautinę teisę naudojasi imunitetu, sąskaitą arba iš jos, jei tokie mokėjimai skirti naudoti diplomatinės atstovybės ar konsulinės įstaigos arba tarptautinės organizacijos oficialiais tikslais.“.

         2 straipsnis
   Šis sprendimas įsigalioja jo priėmimo dieną.

      Priimta Liuksemburge 2012 m. balandžio 23 d.

            Tarybos vardu

            Pirmininkė

         C. ASHTON

      (1)  OL L 280, 2010 10 26, p. 18.